ओबामा ने कहा कि उन्होंने रूसी अर्थव्यवस्था से जुड़े कुछ क्षेत्रों पर प्रतिबंध लगाने संबंधी आदेश पर हस्ताक्षर कर दिए हैं.इस बीच यूरोपीय संघ के नेता रूस के ऊपर कड़े प्रतिबंधों की चेतावनी के बीच ब्रसेल्स पहुंच गए हैं.क्राइमिया को रूस में शामिल करने संबंधी समझौते को रूसी सरकार की मंजूरी मिलने के बाद से ही इस इलाके में तनाव काफ़ी बढ़ गया है. क्राइमिया अभी तक यूक्रेन का एक स्वायत्त हिस्सा रहा है.बराक ओबामा का कहना था, "रूस को ये अवश्य समझ लेना चाहिए कि उसके ख़िलाफ़ अगली कोई भी कार्रवाई उसे अंतरराष्ट्रीय समुदाय से अलग-थलग कर देगी."उन्होंने कहा कि अमरीका पूर्वी और दक्षिणी यूक्रेन की चिंताओं से वाक़िफ़ है और उस पर नज़र रखे हुए था.ह्वाइट हाउस के एक प्रवक्ता का कहना था कि रूस के ऊपर ताज़ा प्रतिबंधों के तहत ऐसे बीस लोग प्रभावित हुए हैं जिनके हित क्राइमिया से जुड़े हुए हैं. ये सभी लोग रूस के राष्ट्रपति व्लादिमिर पुतिन के विश्वस्त सहयोगी हैं.इन बीस लोगों में सेना प्रमुख सरगेई इवानोव और अमीर व्यवसायी आर्केडी रोटेनबर्ग और गेनेडी टिमशेंको भी शामिल हैं.अमरीकी वित्त मंत्रालय का कहना है कि रूस के बैंक रोसिया को सरकारी अधिकारियों का सहयोग करने के कारण प्रतिबंधित किया गया है.जिन लोगों पर प्रतिबंध लगाए गए हैं वो डॉलर में कोई व्यापारिक गतिविधि नहीं कर सकेंगे, अमरीका में मौजूद उनकी सारी संपत्तियां सरकार अपने कब्जे में ले लेगी और ये लोग अमरीका में किसी तरह का व्यापार नहीं कर सकेंगे.इस बीच, जर्मनी की चांसलर एंगेला मर्केल ने जर्मनी की संसद में कहा है कि यदि रूस यूक्रेन में आगे भी हस्तक्षेप जारी रखता है तो यूरोपीय संघ को उसके ख़िलाफ़ आर्थिक प्रतिबंधों को और कड़ा कर देना होगा.यूरोपीय संघ और अमरीका ने रूसी और यूक्रेनियाई लोगों पर सबसे पहले प्रतिबंध सोमवार को लगाया था जब क्राइमिया के लोगों ने रूस में शामिल होने के लिए हुए जनमत संग्रह के पक्ष में मतदान किया था.(बीबीसी हिन्दी के एंड्रॉएड ऐप के लिए आप 



यहां क्लिक कर सकते हैं. आप हमें



 फ़ेसबुक और 



ट्विटर पर फ़ॉलो भी कर सकते हैं.)